ΗΕ: Η διπλωματική αδράνεια ενίσχυσε το αιματοκύλισμα στη Συρία
δηλώσεις της Ύπατης Αρμοστή των ΗΕ για θέματα ανθρωπίνων δικαιωμάτων
Η επικεφαλής της υπηρεσίας ανθρωπίνων δικαιωμάτων των ΗΕ, Ναβί Πιλέι, ανέφερε ότι οι διαφωνίες στο Συμβούλιο Ασφάλειας του Οργανισμού ενθάρρυναν την κυβέρνηση της Συρίας να εντείνει τις επιθέσεις κατά των οχυρών των δυνάμεων της αντιπολίτευσης, καθώς οι φιλοκυβερνητικές δυνάμεις συνεχίζουν τις επιχειρήσεις καταστολής στην πόλη Χόμς και άλλα ορμητήρια των αντικυβερνητικών δυνάμεων. Η κ. Πιλέι δήλωσε στην Γενική Συνέλευση του Οργανισμού την Δευτέρα ότι το μέγεθος των παραβιάσεων από την Δαμασκό καταδεικνύει ότι εγκλήματα κατά της ανθρωπότητας συντελούνται από τον περασμένο Μάρτιο και συνεχίζονται μέχρι τώρα. Όπως είπε έγκυρες πηγές υποστηρίζουν ότι ο συριακός στρατός βομβάρδισε εκτεταμένα πολυπληθείς συνοικίες της Χομς «σε μια, όπως όλα δείχνουν, αδιάκριτη επίθεση κατά πολιτών». Η Ύπατη Αρμοστής του ΟΗΕ για θέματα ανθρωπίνων δικαιωμάτων δήλωσε επίσης ότι η αποτυχία του Συμβουλίου Ασφάλειας να έρθει σε συμφωνία για την εφαρμογή συλλογικών δράσεων φαίνεται να «ενθάρρυνε την κυβέρνηση της Συρίας να ξεκινήσει μια νέα δυναμική επιχείρηση σε μια προσπάθεια να συντρίψει τις δυνάμεις της αντιπολίτευσης κάνοντας χρήση υπερβολικής βίας». Ακτιβιστές ανέφεραν ότι από τις 4 Φεβρουαρίου βομβαρδίζονται ανά τακτά διαστήματα δύο γειτονιές σουνιτών μουσουλμάνων σε περιοχές που ελέγχουν οι αντάρτες στην πόλη Χομς με αποτέλεσμα εκατοντάδες άνθρωποι να χάσουν την ζωή τους. Οι ομάδες της αντιπολίτευσης ανέφεραν επίσης συμπλοκές μεταξύ φιλοκυβερνητικών δυνάμεων και στρατιωτικών που έχουν αυτομολήσει στην πόλη Χάμα και στην επαρχία Νταράα. Το συριακό παρατηρητήριο για τα ανθρώπινα δικαιώματα, που εδρεύει στη Βρετανία, ανέφερε ότι την Δευτέρα αντάρτες απέτρεψαν προσπάθεια των δυνάμεων ασφάλειας να εισβάλλουν στη πόλη Ραστάν με αποτέλεσμα τρεις στρατιώτες να χάσουν τη ζωή τους και να καταστραφεί ένα τεθωρακισμένο όχημα. Η κυβέρνηση Ομπάμα δήλωσε ότι πραγματοποιεί συνομιλίες με εταίρους της χώρας σχετικά με την τελευταία πρόταση του Αραβικού Συνδέσμου για την ανάπτυξη κοινής ειρηνευτικής αποστολής ΗΕ-Αραβικού Συνδέσμου στη Συρία. Ο εκπρόσωπος τύπου του Λευκού Οίκου, Τζέι Κάρνυ, δήλωσε ότι η Ουάσιγκτον μελετά το πώς θα μπορούσε να λειτουργήσει μια ειρηνευτική αποστολή, αλλά όπως είπε για να ευδοκιμήσει μια τέτοια αποστολή θα πρέπει πρώτα «να υπάρξει ειρήνη». Ο κ. Κάρνυ τόνισε ότι δεν υπάρχει ειρήνη στη Συρία την στιγμή που η κυβέρνηση διαπράττει «αηδιαστικές» ενέργειες βίας κατά των πολιτών της. Η Δαμασκός απέρριψε την ειρηνευτική ιδέα του Αραβικού Συνδέσμου λέγοντας ότι αντανακλά την «υστερία» των αραβικών κυβερνήσεων που απέτυχαν να περάσουν ψήφισμα στο Συμβούλιο Ασφάλειας για «ξένη επέμβαση» στη Συρία. Ο ρώσος Υπουργός Εξωτερικών Σεργκέι Λαβρόφ, δήλωσε την Δευτέρα ότι η κυβέρνηση του μελετά την πρόταση του Αραβικού Συνδέσμου, η οποία απαιτεί έγκριση του Συμβουλίου Ασφάλειας, όπου η Μόσχα έχει την δύναμη του βέτο. Όπως είπε μια κατάπαυση πυρός πρέπει να εφαρμοστεί στη Συρία πριν την ανάπτυξη ειρηνευτικής δύναμης στη χώρα. Ο κ. Λαβρόφ ανέφερε επίσης ότι η Ρωσία θέλει κάποιες διευκρινίσεις σε ορισμένες παραμέτρους της πρότασης. Η Υπουργός Εξωτερικών των ΗΠΑ, Χίλαρι Κλίντον, ανέφερε ότι η Ουάσιγκτον θα εργαστεί με τους συμμάχους της για την μείωση της ανθρωπιστικής κρίσης στη Συρία και την διασφάλιση της παράδοσης προμηθειών στο συριακό λαό. Η κ. Κλίντον έκανε την παραπάνω δήλωση σε κοινή συνέντευξη τύπου με τον τούρκο ομόλογο της, Αχμέτ Νταβούτογλου.